|  |  |
| --- | --- |
| OTSUS | EELNÕU |
| Kadrina | 30. aprill 2025 nr |
|  |  |

Nõusoleku andmine isikliku kasutusõiguse

seadmiseks

Kadrina vald on saanud toetust Euroopa Liidu ühtekuuluvus fondi meetmest «Kättesaadavad kvaliteetsed avalikud teenused» 1,5 miljonit eurot Kadrina keskväljaku väljaehitamiseks. Kadrina Vallavolikogu on valla 2025. aasta eelarves eraldanud vahendid omaosaluse katmiseks summas 0,9 miljonit eurot. Kadrina Vallavalitsus on tellinud põhiprojekti (töö nr 22411) “Kadrina keskväljak ja bussiootepaviljon“. Projekti on koostanud OÜ Ambient Design. Projekti tulemusena tekib Kadrina alevikku multifunktsionaalne väljakuala koos rekreatsioonialadega, Rakvere tee algus ehitatakse ringi, tuleb uus bussiootepaviljon. Rajatav uus Rakvere tee algus jääb Kadrina alevikus asuvale eraomandis olevale Viitna tee 4 kinnistule ning on vajalik isikliku kasutusõiguse seadmine. Isikliku kasutusõiguse sisuks on alale sõidutee, kõnnitee, sadeveekanalisatsiooni ja tänavavalgustuse ehitamine ning haljastuse rajamine. Isikliku kasutusõiguse ala pindala on 1921 m2.

Asjaõigusseaduse § 225 lõikest 1 tulenevalt koormab isiklik kasutusõigus kinnisasja selliselt, et isik, kelle kasuks see on seatud, on õigustatud kinnisasja teatud viisil kasutama või teostama kinnisasja suhtes teatud õigust, mis oma sisult vastab mõnele reaalservituudile. Kadrina vallavara valitsemise korra § 2 lõike 1 kohaselt kuuluvad vara hulka muuhulgas rahaliselt hinnatavad õigused ja kohustused. Selleks on piiratud asjaõigustest Kadrina valla kasuks seatav isiklik kasutusõigus. Sama korra § 4 lõigetest 1 ja 2 tulenevalt kasutatakse vara muuhulgas igaühe õigusena avalikes huvides. Kõnnitee ja parkla jääb avalikult kasutatavaks. Sama korra § 37 lõike 2 punkti 2 kohaselt muudel juhtudel isikliku servituudi (isiklik kasutusõigus) seadmise otsustab volikogu.

Eeltoodust tulenevalt ja tuginedes asjaõigusseaduse § 225 lõikele 1 ja Kadrina Vallavolikogu 2012. aasta 30. mai määrusega nr 50 kehtestatud Kadrina vallavara valitsemise korra § 37 lõikele 2 Kadrina vallavolikogu

o t s u s t a b:

1. Anda vallavalitsusele nõusolek sõlmida Kadrina alevikus isikliku kasutusõigusega koormamise notariaalne leping eraomandis olevale Lääne-Viru maakonnas Kadrina vallas Kadrina alevikus asuvale Viitna tee 4 kinnisasjale (Tartu Maakohtu kinnistusosakonna registriosa nr 3364531, katastritunnus 27304:002:0019) Kadrina valla kasuks vastavalt:

1.1. isikliku kasutusõiguse kasutusala on ligikaudu 1921 m2 vastavalt otsuse lisaks olevale isikliku kasutusõigusega koormatava maa-ala plaanile;

1.2. isikliku kasutusõiguse sisuks on Kadrina vallale kui õigustatud isikule õiguse andmine sõidutee ja kõnnitee ehitamiseks, vajalike kommunikatsioonide (sadevesi, tänavavalgustus) ehitamiseks, haljastuse rajamiseks ning nende omamiseks, ööpäevaringseks avalikuks kasutamiseks ja hoiu korraldamiseks talitluse tagamise eesmärgil;

1.3. isiklik kasutusõigus seatakse tasuta ja tähtajatult;

1.4. isikliku kasutusõiguse seadmisega seotud kulud tasub Kadrina vald;

1.5. kinnisasja osa kasutamisega seotud maksud ja koormised või muud varaga seotud kõrvalkulud tasub Kadrina vald proportsionaalselt kasutusõiguse ulatusega.

2. Volitada vallavalitsust teostama käesoleva otsuse punktis 1 nimetatud isikliku kasutusõiguse seadmisega seotud toiminguid.

3. Volitada vallavanemat Kairit Pihlak alla kirjutama JÄRVA TARBIJATE ÜHISTU (10097762) ja Kadrina valla vahelisele isikliku kasutusõiguse seadmise notariaalsele lepingule.

4. Otsus jõustub teatavakstegemisest.

Isik, kes leiab, et haldusaktiga või haldusmenetluse käigus on rikutud tema õigusi või piiratud tema vabadusi, võib esitada Kadrina Vallavalitsusele asukohaga Rakvere tee 14, Kadrina 30 päeva jooksul, kui seadus ei sätesta teisiti, arvates päevast, millal isik vaidlustatavast haldusaktist või toimingust teada sai või oleks pidanud teada saama, vaide haldusmenetluse seaduses sätestatud korras või pöörduda kaebusega Tartu Halduskohtu Jõhvi kohtumajja (Kooli 2, Jõhvi 41598).

|  |
| --- |
| (allkirjastatud digitaalselt) |
| Madis Viise |
| vallavolikogu esimees |